'Werknemer' by Chinese winkelsentrum geskiet | Netwerk24
Deur Andrea Küsel 03 Maart 2019 17:57
'n 30-jarige man wat glo 'n werknemer by 'n Chinese winkelsentrum in Crown Mines, Johannesburg, was, is Sondagoggend voor die perseel blykbaar deur 'n veiligheidswag doodgeskiet. Foto: Verskaf
'n 30-jarige man is Sondagoggend doodgeskiet buite die Chinese winkelsentrum in Crown Mines, Johannesburg, tydens 'n struweling met 'n veiligheidswag.
Kapt. Lorraine van Emmerik, 'n polisiewoordvoerder, sê die voorval het gebeur toe 'n groep werknemers toegang tot die winkelsentrum wou kry.
Sy sê werknemers van die sentrum dra permitte as bewys dat hulle wel daar werk.
Die slagoffer het glo nie so 'n permit gehad nie en die veiligheidswag het verhinder dat hy die perseel betree. 'n Struweling het tussen die twee uitgebreek, sê Van Emmerik.
'n Tweede veiligheidswag het die twee uitmekaar probeer kry. "Die eerste wag se vuurwapen het afgegaan en die slagoffer is raakgeskiet," sê Van Emmerik.
Ross Campbell, 'n woordvoerder van die nooddiens ER24, sê die man is op die toneel dood verklaar.
Die wag is in hegtenis geneem.
"Hy word aangekla van moord en sal na verwagting Maandag in die landdroshof in Johannesburg verskyn," sê Van Emmerik.